Κανονισμός (ΕΚ) αριθ. 2147/2002 της Επιτροπής

της 2ας Δεκεμβρίου 2002

για την τροποποίηση του κανονισμού (ΕΚ) αριθ. 1455/1999 για τον καθορισμό του κανόνα εμπορίας που εφαρμόζεται στις πιπεριές (γλυκές)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 545/2002(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 1455/1999 της Επιτροπής(3), όπως τροποποιήθηκε από τον κανονισμό (ΕΚ) αριθ. 2706/2000(4), καθόρισε στο παράρτημά του τις διατάξεις που αφορούν την παρουσίαση και τη σήμανση των συσκευασιών των πιπεριών (γλυκές).

(2) Για λόγους διαφάνειας στην διεθνή αγορά, πρέπει να ληφθεί υπόψη η πρόσφατη τροποποίηση του κανόνα που συνιστάται για τις πιπεριές από την Οικονομική Επιτροπή για την Ευρώπη των Ηνωμένων Εθνών και προβλέπει ότι οι συσκευασίες που περιέχουν πιπεριές διαφόρων χρωμάτων δεν πρέπει απαραιτήτως να περιέχουν τον ίδιο αριθμό πιπεριών κάθε χρώματος (με την επιφύλαξη ότι θα υπάρχει επί της συσκευασίας η κατάλληλη σήμανση). Πρέπει, εξάλλου, να προβλεφθεί ότι οι συσκευασίες που προορίζονται για τον καταναλωτή πρέπει να περιέχουν όχι μόνον πιπεριές διαφορετικών χρωμάτων αλλά και πιπεριές διαφορετικών τύπων.

(3) Οι διατάξεις όσον αφορά τη σήμανση πρέπει να διευκρινιστούν σε αρκετά σημεία, ιδίως όσον αφορά τη σήμανση των προοριζόμενων για τον καταναλωτή συσκευασιών που περιέχουν μείγμα πιπεριών διαφόρων τύπων ή/και χρωμάτων.

(4) Πρέπει, συνεπώς, να τροποποιηθεί ο κανονισμός (ΕΚ) αριθ. 1455/1999.

(5) Για να εφαρμοστούν οι διατάξεις του παρόντος κανονισμού, οι επιχειρηματίες πρέπει να προβούν σε ορισμένες τεχνικές προσαρμογές κυρίως των εγκαταστάσεων συσκευασίας. Ο παρών κανονισμός πρέπει, συνεπώς, να εφαρμοσθεί μετά από ικανοποιητική περίοδο που θα ακολουθήσει την ημερομηνία ενάρξεως ισχύος του.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 1455/1999 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την πρώτη ημέρα του τρίτου μήνα που έπεται εκείνου της έναρξης ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Δεκεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 84 της 28.3.2002, σ. 1.

(3) ΕΕ L 167 της 2.7.1999, σ. 22.

(4) ΕΕ L 311 της 12.12.2000, σ. 35.

ΠΑΡΑΡΤΗΜΑ

Το παράρτημα του κανονισμού (ΕΚ) αριθ. 1455/1999 τροποποιείται ως εξής:

1. Στον τίτλο V (Διατάξεις που αφορούν την παρουσίαση), σημείο A (Ομοιογένεια), το δεύτερο και τρίτο εδάφιο αντικαθίστανται από το ακόλουθο κείμενο:

"Ωστόσο, οι συσκευασίες μπορούν να περιέχουν μείγμα γλυκών πιπεριών διαφόρων χρωμάτων, εφόσον τηρείται η ομοιογένεια όσον αφορά την προέλευση, την ποιότητα ή τον εμπορικό τύπο και το μέγεθός τους (στην περίπτωση που επιβάλλεται ταξινόμηση κατά μέγεθος).

Οι προοριζόμενες στον καταναλωτή συσκευασίες, καθαρού βάρους που δεν υπερβαίνει το ένα κιλό, μπορούν να περιέχουν μείγμα γλυκών πιπεριών διαφόρων χρωμάτων ή/και εμπορικών τύπων, εφόσον τηρείται η ομοιογένεια όσον αφορά την ποιότητά τους, και, για κάθε σχετικό χρώμα ή/και εμπορικό τύπο, η προέλευσή τους."

2. Ο τίτλος VI (Διατάξεις που αφορούν τη σήμανση), τροποποιείται ως εξής:

α) τα σημεία Β και Γ αντικαθίστανται από το ακόλουθο κείμενο:

"Β. Φύση του προϊόντος

Αν το περιεχόμενο δεν φαίνεται απέξω:

- 'Γλυκές πιπεριές'

- χρώμα,

- εμπορικός τύπος ('μακριές', 'τετράγωνες οξύληκτες', 'τετράγωνες επιμήκεις', 'πεπλατυσμένες') ή το όνομα της ποικιλίας.

Σε περίπτωση δεμάτων ή συσκευασιών που προορίζονται για τον καταναλωτή που περιέχουν μείγμα διαφόρων χρωμάτων ή/και διαφόρων εμπορικών τύπων πιπεριών:

- 'μείγμα πιπεριών' ή ισοδύναμη περιγραφή,

- όταν το περιεχόμενο δεν φαίνεται απ' έξω, χρώματα ή/και εμπορικοί τύποι γλυκών πιπεριών και αριθμός πιπεριών κάθε σχετικού χρώματος ή/και εμπορικού τύπου.

Γ. Προέλευση του προϊόντος

Χώρα προέλευσης και, ενδεχομένως, ζώνη παραγωγής, ή εθνική, περιφερειακή ή τοπική ονομασία.

Σε περίπτωση προοριζόμενων για τον καταναλωτή συσκευασιών που περιέχουν μείγμα γλυκών πιπεριών διαφόρων χρωμάτων ή/και εμπορικών τύπων διαφορετικής προέλευσης, πρέπει να αναγράφεται δίπλα από το όνομα των σχετικών χρωμάτων ή/και εμπορικών τύπων η ένδειξη κάθε μιας από τις σχετικές χώρες προέλευσης."

β) στο σημείο Δ (Εμπορικά χαρακτηριστικά), η τρίτη περίπτωση αντικαθίσταται από το ακόλουθο κείμενο:

"- ενδεχομένως, 'μίνι-πιπεριές', 'baby-πιπεριές' ή οποιαδήποτε άλλη κατάλληλη ονομασία για ένα νανόκαρπο προϊόν. Στην περίπτωση κατά την οποία στην ίδια συσκευασία αναμειγνύονται περισσότεροι τύποι νανόκαρπων προϊόντων, είναι υποχρεωτική η ένδειξη όλων των προϊόντων που υπάρχουν στη συσκευασία, καθώς και η ένδειξη των αντίστοιχων προελεύσεων."